Atom Heart Mother

„Atom Heart Mother“ – penktas grupės Pink Floyd progresyvaus roko albumas, išleistas 1970 m. spalio 10 d. Albumas pasiekė pirmąją vietą angliškame dainų dešimtuke ir 55 vietą JAV.

Kilmė 
Pink Floyd albumas, įrašytas „EMI“ garso įrašų studijoje Abbey Road Studios, vadovaujant garso inžinieriaus A. Parsonso ir  „prastumto“ į vadovaujančio prodiuserio pareigas N. Smito, „Atom Heart Mother“ pirmą kartą įrašų studijos „Harvest“ istorijoje užėmė pirmą vietą angliškame dainų dešimtuke. „Atom Heart Mother“ (Harvest Q4SHVL 781) tapo pirmu grupės albumu, įrašytu nauja keturių kanalų garso sistema. Tai buvo savalaikis žingsnis, nes Pink Floyd jau nuo 1969 m. savo koncertuose naudojo keturių ir net šešių garso kanalų sistemas. Šio albumo išskirtinis kūrinys: „Alan's Psychedelic Breakfast" – trylika minučių kvailysčių. Kūrinys pavadintas Pink Floyd scenos darbininko Alano Stailso garbei, kurio balsas girdimas, kai jis atlieka savo nesudėtingą rytinį ritualą. Viduryje instrumentinių melodijų Alanas prausiasi ir kepa bekoną. Tokie nemuzikiniai triukai tapo firminiais Pink Floyd albumų ženklais, tiesa ne taip gausiai, kaip šiame kūrinyje. 1970 m. vieninteliame koncerte Šefilde, kur buvo atliekamas šis kūrinys, muzikantai ruošė maistą ir virė arbatą tiesiog scenoje. Vandens, lašančio iš krano, garsas baigia šį kūrinį.

Albumo viršelis 
Albumo viršelis iki šiol labiau žinomas nei jo muzika. Viršelio pagrindinė žvaigždė – nustebusi karvė pravarde Lalabelė III. Nuotrauka padaryta „Hipgnosis“ dėl vienintelio tikslo – gauti viršelį, neturintį prasmės ir niekaip nesusijusį su muzika. 1994 m. pakartotiniame albumo leidinyje žymiai pagerėjo garso kokybė, o viršelis papildytas dar keliomis raguočių nuotraukomis.

Dainų sąrašas 
Pirma pusė
 „Atom Heart Mother“ (siuita) (David Gilmour, Roger Waters, Richard Wright, Nick Mason, R. Džizinas (Ron Geesin)) – 23:44
 „Father's Shout"
 „Breast Milky"
 „Mother Fore"
 „Funky Dung"
 „Mind Your Throats Please"
 „Remergence"

Antra pusė
 „If" (Roger Waters) – 4:31
 Pagrindinis vokalas: Roger Waters
 „Summer '68" (Richard Wright) – 5:29
 Pagrindinis vokalas: Richard Wright
 „Fat Old Sun" (David Gilmour) – 5:24
 Pagrindinis vokalas: David Gilmour
 „Alan's Psychedelic Breakfast" (David Gilmour, Roger Waters, Richard Wright, Nick Mason) – 13:00
 Instrumentiniai kūriniai
 „Rise and Shine"
 „Sunny Side Up"
 „Morning Glory"

Atlikėjai 
 Deividas Gilmoras – gitara, bosinė gitara („Fat Old Sun“), vokalas ir būgnai („Fat Old Sun“)
 Rodžeris Votersas – bosinė gitara, akustinė gitara („If“), vokalas („If“) ir efektai 
 Ričardas Raitas – klavišiniai, pianinas ir vokalas („Summer '68“)
 Nikas Meisonas – būgnai ir mušamieji instrumentai

Pagalbinis personalas 
 Dž. Aldžio choras (John Aldiss Choir) – vokalai
 A. Parsonsas – garso inžinierius
 P. Baunas (Peter Bown) – inžinierius
 R. Džizinas (Ron Geesin) – orkestrinė kompozicija ir violončelė, (siuitos) „Atom Heart Mother“ bendraautoris
 A. Stailsas (Alan Stiles) – balsas ir garso efektai „Alan's Psychedelic Breakfast“
 F. Džounso (Philip Jones) pučiamųjų ansamblis 
 „Abbey Road Session“ klasikinės muzikos orkestras – pučiamųjų ir orkestro dalys
 Dž. Gatri (James Guthrie) – 1994 m. pakartotinio leidimo prodiuseris

Pastabos 

Pink Floyd albumai
1970 albumai